
Internetes kereskedelem a népművészetben

Az internet összeköti a távoli pontokat, barátokat, hasonló érdeklődési embereket, de akár egy régió gazdasági fellendülését is eredményezheti (lásd izlandi turisztikai fellendülés). A siker kulcsa a lehetőségek felismerésben és innovatív kihasználásában rejlik.
Üzleti modellem a székelyföldi népművészettel foglalkozó, míves emberek számára próbál meg segítséget nyújtani az értékesítési csatornájuk növelése érdekében, valamint rávilágít a térségünkre jellemző népművészeti védjegyekben való gondolkodás akadályaira. Dolgozatomban egy új értékesítési modell kidolgozását és megvalósítását kísérlem meg, amely közösségi vállalkozásként egy kalap alatt segíthet a míves emberek értékesítésében. Székelyföldön az évek során számos közösségi vállalkozásra épülő kezdeményezés látott napvilágot (lásd: Székelygyümölcs, Székely termék, Átalvető, Góbé termék, Székely Legendárium), amelyek mind pozitív példaként szolgálnak, tükrözve az összefogás eredményességét a közösségünkben. A célkitűzés nem a mostani értékesítési csatorna eltüntetése, hanem ezen megoldások bővítése, vagyis az értékesítési csatorna szélesítése.
Üzleti tervem piackutatásában megvizsgáltam a román- magyar textil és ajándéktárgy piacot, mint piacpotenciált megalapozó tényezőt, valamint a népművészeti piacot, mint piacvolument meghatározó elemet. Azonosítottam a célcsoportokat, kidolgoztam a vállalat stratégiáját és szervezeti felépítését. Végül az indulást követő évekre becslést készítek a várható pénzáramlásokról, valamint felmérem a lehetséges kockázatokat, és rávilágítok azok kezelhetőségére. Dolgozatom utolsó fejezeteiben feltárom a kezdeményezésben rejlő kockázatokat, valamint kifejtem a piacvolument növekedésének hiányából adódó veszélyeket.




